MRK ondersoek Jagersfontein-ramp(Foto: Verskaf) Die Menseregtekommissie (MRK) ondersoek nou die rampspoedige voorval by Jagersfontein in die Vrystaat verlede maand. Die ondersoek kom nadat ActionSA ŉ klagte by die MRK ingedien het oor ŉ slikdam se wal wat gebreek en groot verwoesting op dié myndorp gesaai het. Honderde mense is weens die ramp dakloos gelaat en enkeles het hul lewens verloor toe hulle deur die slik meegesleur is. Die MRK het in ŉ skrywe aan Patricia Kopane, provinsiale voorsitter van ActionSA in die Vrystaat, gesê dat hierdie ondersoek saam met ŉ bestaande ondersoek oor die voorval sal geskied. “Die MRK het besluit om sy eie ondersoek na die Jagersfontein-ramp van stapel te stuur,” lui die skrywe. “Die bogenoemde besluit word in ooreenstemming met die prosedures vir die hantering van klagtes gemagtig, wat sê dat die provinsiale bestuurder op sy of haar eie of op ŉ geskrewe versoek van ŉ party, twee of meer klagtes [oor dieselfde aangeleentheid] kan kombineer en die klagtes in dieselfde verrigtinge hanteer.” (Foto: Anja van der Merwe, Maroela Media) Volgens Kopane gaan die MRK klagtes van menseregteskending teen die departement van minerale hulpbronne en energie, Jagersfontein Developments, die maatskappy wat die diamantverwerkingsaanleg in Jagersfontein besit, en die Kopanong- plaaslike munisipaliteit ondersoek. ActionSA het reeds kriminele klagtes teen die departement, die mynmaatskappy, die munisipaliteit wat Jagersfontein bedien en die Vrystaatse departement van samewerkende regering en tradisionele sake (Cogta) aanhangig gemaak. ActionSA voer in sy skrywe aan die MRK aan dat die betrokkenes verskeie bepalings in wetgewing, soos in die Grondwet uiteengesit, verontagsaam het in aanloop tot die ramp, asook na die tyd. “Die departement van water en sanitasie het voorheen gewaarsku oor die gevare wat gepaard gaan met die dam wat teen twee keer die kapasiteit bedryf word as waarvoor dit gemagtig is,” sê sy. “Die inwoners van Charlesville moet gevolglik nou besoedelde lug inasem en besoedelde water gebruik wat hul gesondheid in gedrang bring en die munisipaliteit doen niks hieraan nie,” beweer Kopane. “Ons wil graag hê dat die MRK al die betrokkenes noodsaak om sodanig op te tree dat die regte en waardigheid van ons mense gerespekteer word.”